DTC เปิดตัว “ดุสิตธานี เวลเนส รีสอร์ท ซูโจว เจียงซู” ชูจุดเด่นรีสอร์ทหรูกลางธรรมชาติ
DTC เปิดตัว "ดุสิตธานี เวลเนส รีสอร์ท ซูโจว เจียงซู" ชูจุดเด่นรีสอร์ทหรูกลางธรรมชาติ
DTC เปิดตัว "ดุสิตธานี เวลเนส รีสอร์ท ซูโจว เจียงซู" ชูจุดเด่นรีสอร์ทหรูกลางธรรมชาติ
26 พ.ย. 2563

บริษัทดุสิตธานี จำกัด (มหาชน) หรือ DTC เปิดเผยว่า กลุ่มดุสิตธานีได้เดินหน้าขยายตลาดในประเทศจีนอย่างต่อเนื่อง โดยล่าสุดได้เปิดให้บริการ โรงแรมดุสิตธานี เวลเนส รีสอร์ท ซูโจว เจียงซู ซึ่งอยู่ในเมืองซูโจว อย่างเป็นทางการแล้วเมื่อไม่นานมานี้ สำหรับโรงแรมดังกล่าวมีจุดเด่นด้านการให้บริการและสิ่งอำนวยความสะดวกที่ออกแบบมาเพื่อตอบโจทย์ด้านเวลเนสให้ลูกค้าได้ดูแลสุขภาพทุกด้านแบบองค์รวม รวมถึงทำเลที่ตั้งในอุทยานนิเวศน์ซูซันที่อุดมด้วยธรรมชาติอันงดงามในเขตหูกิ่วทางภาคตะวันออกของจีน ประกอบด้วยห้องพักและวิลล่าหรูรวม 150 ห้อง รายล้อมทะเลสาบบรรยากาศเงียบสงบ พร้อมสิ่งอำนวยความสะดวกที่ครบครัน โดยมีไฮไลท์อย่าง สปาเทวารัณย์ บ่อน้ำพุร้อน และห้องอาหารที่ให้บริการอาหารเมนูเพื่อสุขภาพเฉพาะสำหรับบุคคล
“รีสอร์ทหรูแห่งนี้ยังได้ออกแบบแพคเก็จห้องพักพร้อมกิจกรรมหลากหลายรูปแบบ เพื่อให้ลูกค้าได้เลือกรับบริการตามความชอบหรือความต้องการด้านการดูแลสุขภาพและความงาม เพื่อให้ลูกค้าได้รับประสบการณ์ด้านเวลเนสอย่างเต็มที่ ซึ่งกิจกรรมในแพ็คเกจที่เตรียมไว้มีตั้งแต่กิจกรรมการออกกำลังกายในรูปแบบต่างๆ อาหารเพื่อสุขภาพ บ่อน้ำพุร้อน ทรีตเม้นต์สปา การนวดแบบต่างๆ ไปจนถึงทรีตเม้นต์การดูแลสุขภาพตามศาสตร์จีนโบราณ รวมถึงกิจกรรมอื่นๆ อีกมากมายที่ออกแบบมาเพื่อเน้นส่งเสริมเวลเนสโดยเฉพาะอีกด้วย” รายงานข่าวระบุ
สำหรับในโอกาสเฉลิมฉลองการเปิดให้บริการ โรงแรมดุสิตธานี เวลเนส รีสอร์ท ซูโจว เจียงซู ยังนำเสนอแพ็คเกจ “Dusit Experience” ในราคาเริ่มต้นที่ 6,400 บาทต่อคืน ซึ่งรวมห้องพักพร้อมกิจกรรมดูแลสุขภาพและความงามแบบองค์รวม เพื่อให้ลูกค้าภายในประเทศที่เดินทางมาทำธุรกิจ หรือมาท่องเที่ยวได้สัมผัสประสบการณ์ด้านเวลเนสในราคาพิเศษไปจนถึง 31 ธันวาคม 2563 นี้
โดยกลุ่มดุสิตธานีมั่นใจว่า โรงแรมดุสิตธานี เวลเนส รีสอร์ท ซูโจว เจียงซู ซึ่งเป็นโรงแรมภายใต้แบรนด์ดุสิต แห่งที่ 10 ในประเทศจีน จะได้รับการตอบรับจากลูกค้าเป็นอย่างดีตามแนวโน้มของการเติบโตของธุรกิจเวลเนสในจีน รวมถึงโรงแรมยังมีจุดเด่นด้านทำเลที่ตั้งซึ่งอยู่ท่ามกลางธรรมชาติอันสวยงาม พร้อมกันนี้ ลูกค้าจะยังได้รับบริการที่ดีเยี่ยมตามมาตรฐานของ “ดุสิตธานี” ซึ่งเป็นแบรนด์ไทยที่ได้รับการยอมรับไปทั่วโลกอีกด้วย